Üllatajana sekkus debatti Eestis hästi tuntud sotsioloogiaprofessor Mikko Lagerspetz, kelle pikaaegne lähedane suhe Eestiga annab põhjust oletada, et tema vähemalt meie suhtes suurvenna kompleksi ei põe. Lagerspetz võtab Sirbis sõna mitte Paju ja Oksaneni, vaid Soome kõige raevukamate Eesti-vihkajate kirjatöö kohta (Sirp 24.04.09). Arvustades dotsent Johan Bäckmani ja toimetaja Leena  Hietaneni hiljutisi Eesti-vastaseid propagandapamflette manitseb Lagerspetz eestlasi "natsismiga flirtimise" eest, kasutades infoallikatena propagandistide valeandmeid. Hietaneni pamfleti "Eesti külm sõda" kohta ütleb Lagerspetz, et see "mõjub kogu oma provokatiivsuse juures ausana". Bäckmani, kelle sõnul kogu jutt Eesti okupatsioonist on "natsimüüt", kiidab professor natsiteema päevakorda toomise eest! Lagerspetz kutsub eesti lugejat üles propagandat selle "vigadest" hoolimata tõsiselt võtma ja heidab  eestlastele ette, et nood pamflette "millegipärast" ignoreerivad. See, et autorid nimetavad Eesti Vabariiki "perseauguriigiks" (vabandan, aga see on otsetõlge), kuhu tulnuks tankid sisse saata ja "natsirežiimiks", mis tuleb kukutada, pole professori arvates piisav põhjus nende üllitisi riiulile jätta.